# אסקימואים

### מתוך ויקיפדיה, האנציקלופדיה החופשית

יש לך הודעות חדשות (השווה לגרסה הקודמת).

  ערך זה עוסק באסקימואים, מספר עמים החיים באזור הקוטב הצפוני; לערך העוסק ביוצר טראנס שכינויו Eskimo, ראו אסקימו (טראנס).

אסקימואים
אוכלוסייה | כ-150,000
ריכוזי אוכלוסייה עיקריים | גרינלנד קנדה ארצות הברית רוסיה (סיביר בעיקר)
שפות | השפה האסקימואית רוסית (מעט) אנגלית (מעט)
דת | שמאניזם נצרות
קבוצות אתניות קשורות | יופקים, אלטוס

אסקימואים הוא שם כולל למספר עמים החיים באזור הארקטי. בין העמים בקבוצה זו נכללים האִינוּאִיט והאִינוּוִיאַלוּיִט מקנדה, הקָלָאָלִּיט מגרינלנד, האִינוּפִּיאָק והיוּפִּיק מאלסקה, והיופיק מרוסיה.

## [עריכה] אזורי מחיה

האינואיט הקנדיים חיים בעיקר באזורים הבאים: נונאווט (המחוז הצפוני ביותר במדינה), נונאויק (אזור בצפון קוויבק), ונונאטסיאווט (אזור במחוז לברדור). בעבר הם חיו גם במחוז יוקון. האינוויאלויט חיים בעיקר בדלתא של נהר המקנזי, ועל האיים ויקטוריה ובנקס בטריטוריות הצפון-מערביות.

האינופיאק שבאלסקה חיים במחוז המדרון הצפוני, והיופיק חיים במערב אלסקה ובמחוז הרוסי האוטונומי צ'וקוטה.

## [עריכה] תחומי עיסוק

בעבר היו האסקימואים בעיקר ציידים, שצדו לוויתנים, סוסי ים, וכלבי ים בעזרת סירות או קייאקים או על ידי המתנה בצד חורים שקדחו בקרח. הם השתמשו באיגלואים (בתי קרח) כמחסה בעת צייד ובשעת חירום. הם עשו שימוש מתוחכם בעורות בעלי-חיים למלבושם (למשל ביצירת האנוראק, מעין מעיל עם ברדס). מזחלות כלבים (קָמוּטִיִיט) שימשו אותם לתנועה.

רבים מהאסקימואים עדיין חיים כציידים, משתמשים בסירות וקייאקים, מכינים מלבושי עור ונעזרים באיגלואים; עם זאת, מזחלות הכלבים הוחלפו כמעט לחלוטין באופנועי שלג.

## [עריכה] "אסקימו" מול "אינואיט"

המלה "אינואיט", בשפת האינואיט, משמעה "העם". המלה העברית "אסקימו" (שצורת הרבים שלה, "אסקימואים", הובילה ליצירת צורת היחיד "אסקימואי"; קיימות גם הצורות הארכאיות "אסקימוסי" ו"אסקימוסים") מגיעה מהמלה האנגלית "Eskimo", שמקורה במלה הצרפתיית "Esquimaux", שמקורה לא ידוע.

ישנה אמונה לפיה מקור המלה "אסקימו" בשפה אינדיאנית, ופירושה "אוכלי בשר נא", משום שהאינדיאנים שנתקלו לראשונה באנשי האינואיט גילו שהם נוהגים לאכול בשר נא, ונגעלו מכך. מכאן שפירוש המלה שקול למעשה ל"אנשים מגעילים". מרבית הבלשנים מאמינים כי אמונה זו שגויה, ואין זו האטימולוגיה של המלה כלל; ובכל זאת, השימוש במלה Eskimo באנגלית הפך להיות בלתי-תקין-פוליטית, והמלה "Inuit" (אינואיט) החליפה אותה.

יש לזכור כי למעשה, המלה "אינואיט" מתייחסת רק לאחת מקבוצת העמים האסקימואיים. בשפות העמים האחרים יש לכל עם שם אחר, שהוא מלה אחרת. בקנדה בעיקר, גם העמים האחרים מתחילים לוותר על השימוש במלה "אסקימו" בתור השם הכולל באנגלית ובצרפתית, והמלה "אינואיט" תופסת את מקומה. באלסקה לעומת זאת עדיין נעשה שימוש במלה "אסקימו" כשם כולל לכל העמים, ו"אינואיט" לעם האינואיטי בלבד. עם זאת, שבט האינואיט רואה בהשוואה לאסקימואים עלבון, והמילה "אסקימואי", כשהיא משמשת לתיאור בני עמם, היא למעשה כינוי גנאי.

## [עריכה] סיווג

בעבר סווגו האינואיט החיים באמריקה הצפונית יחד עם העמים האינדיאנים, אולם כיום הם נחשבים לקבוצה אתנית נפרדת, שהגיעה לאמריקה הצפונית כמה אלפי שנים אחרי האינדיאנים. סוברים כי הם הגיעו לאזור במאה ה-6 לספירה, כעם שנקרא אז ת'ול, והחליפו את התרבות הדורסטית (המכונה גם "פלאואסקימואית"); האגדות האסקימואיות מדברות על עם שהיה במקום קודם וגורש על-ידיהם.

## [עריכה] אובדן המסורת

מאז הופעת האירופאים בצפון אמריקה, מדיניות ממשלתית גזענית או מוטעה גרמה נזק רב לאורח החיים האסקימואי, והובילה לסבל רב ואף למקרי מוות רבים. בערך ב-1970 הופיעו לראשונה מנהיגים אסקימואים שהחלו לקרוא לכיבוד האסקימואים, מסורותיהם ואדמותיהם. במסגרת ההסכמים עימם נוצר מחוז נונאווט בקנדה, המאוכלס בידי אסקימואים באופן בלעדי כמעט (85% מתוך כ-28,000 איש, נכון לשנת 2004).

בשנים האחרונות הוקמו ארגונים של העמים האסקימואיים, הפועלים לקידום התרבות האסקימואית, שימור המסורת, ופעילות נגד בעיות אקולוגיות הפוגעות באסקימואים. אפקט החממה, למשל, וההתחממות הגלובלית הנובעת ממנו, פוגעת באוכלוסייה האסקימואית בשל המסת הקרחונים וסכנת ההכחדה ליונקים הארקטיים.

חלק מאובדן המסורות הקדומות נובע באופן טבעי מהקדמה, ומאימוץ הדת הנוצרית. כך למשל, בעבר היה קיים מנהג דתי של חילופי נשים בקרב האסקימואים, בניסיון לשפר את תנאי מזג-האוויר. מנהג זה אינו קיים עוד.

## [עריכה] קישורים חיצוניים

מיזמי קרן ויקימדיה |  |
תמונות ומדיה בוויקישיתוף: אינואיט

- Inuit Circumpolar Conference
- על מנהג החלפת הנשים, השאלת נשים לאורחים, וההבדל בין אינואיט לאסקימו באתר Straight Dope
- כיצד לא חלו האסקימואים בצפדינה, למרות שאכלו רק בשר ודגים באתר Straight Dope (ראו גם צפדינה)

מקור: http://he.wikipedia.org../../../%D7%90/%D7%A1/%D7%A7/%D7%90%D7%A1%D7%A7%D7%99%D7%9E%D7%95%D7%90%D7%99%D7%9D.html

קטגוריה: עמים

##### Views

- ערך
- שיחה
- גרסה נוכחית

##### קהילה

- שער הקהילה
- עזרה
- דלפק ייעוץ
- מזנון
- יצירת קשר
- ספר אורחים

##### חיפוש

##### שפות אחרות

- English
- Dansk
- Deutsch
- Esperanto
- Français
- ᐃᓄᒃᑎᑐᑦ
- Italiano
- Nederlands
- Polski
- Português
- Русский
- Sámegiella
- Simple English
- Suomi
- Svenska
- 中文